Tenk hvilken styrke og kraft som ligger i troen og i håpet... Jeg har vært med som fotballtrener i noen år for sønnen min. Det er så merkbart på hele kampbildet og spillet når et lag har troen på seier. Ikke minst får det store konsekvenser når laget mister troen. Når en ikke lenger har noe håp så mister en piffen og det er fort at målene bare renner inn. Da er det vanskelig å være trener. Det er ikke lett å motivere noen som har gitt opp.
I livet møter vi noen ganger mennesker som har mistet håpet. Mennesker som ikke ser noe lys i enden av tunellen, og føler at de ikke lenger har noe å spille for. Det virker som om kampen er tapt...
Tro og håp er viktig for oss! Når mennesker møter Jesus tennes håpet. Om vi kan hjelpe folk til å løfte blikket på Gud så vet vi at der kan alle ting skje.
Håpet er et anker for sjelen. Når bølger og stormer møter oss i livet, gjør håpet at vi holdes fast. Det gjør at vi ikke mister motet. Ankeret står fast og dette håpet svikter ikke.
Vår bekjennelse kan være styrt av frykt, tvil eller vantro. Men vi kan også møte livets utfordringer med troens bekjennelse. Jesus sier: La ikke hjertet bli grepet av angst. Tro på Gud og tro på meg (Joh. 14, 1)! Vår tro og vårt håp er i ham. Og han er stor nok til å bære oss gjennom hele livet. La oss aldri miste troen på at Jesus kan.